স্বামীজির বাড়ির সামনে থেকে ‘যুবরাজ’ পোস্টার সরান, বিধায়ককে নির্দেশ অভিষেকের

কলকাতা: স্বামীজির বাড়ির সামনে থেকে ‘যুবরাজ’ পোস্টার সরান, বিধায়ককে নির্দেশ অভিষেকের। স্বামী বিবেকানন্দের জন্মবার্ষিকী ঘিরে সিমলা স্ট্রিটে শুরু রাজনৈতিক বিতর্ক। সিমলা স্ট্রিটে স্বামীজির পৈতৃক ভিটের আশপাশ মুড়ে দেওয়া হয়েছিল অভিষেক বন্দ্যোপাধ্যায়ের ছবি-সহ পোস্টার দিয়ে। তাতে লেখা, ‘স্বাগতম যুবরাজ’। সৌজন্যে জোড়াসাঁকোর তৃণমূল বিধায়ক বিবেক গুপ্ত। বিতর্কের আঁচ পেয়ে স্বয়ং অভিষেকই বিবেককে নির্দেশ দিলেন ওই পোস্টার অবিলম্বে সরিয়ে ফেলতে হবে।

স্বামীজির বাড়ির সামনে তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়ের একটি হোর্ডিং ঘিরে মুখোমুখি দুই প্রধান রাজনৈতিক শিবির। ‘স্বাগতম যুবরাজ’ লেখা হোর্ডিংকে কেন্দ্র করে তীব্র তরজায় জড়াল বিজেপি ও তৃণমূল। বিজেপির অভিযোগ, স্বামী বিবেকানন্দের ঐতিহাসিক বাড়ির সামনে লাগানো ওই হোর্ডিংয়ে কেবল অভিষেক বন্দ্যোপাধ্যায়ের ছবি রয়েছে, অথচ স্বামীজির কোনও ছবি নেই। তাদের দাবি, এই ধরনের হোর্ডিং বসিয়ে তৃণমূল আসলে স্বামী বিবেকানন্দকেই অসম্মান করেছে। বিতর্কের আঁচ পেয়ে স্বয়ং অভিষেকই বিবেককে নির্দেশ দিলেন ওই পোস্টার অবিলম্বে সরিয়ে ফেলতে হবে। সন্ধ্যার পরেই সেই তৎপরতা শুরু হয়েছে বলে খবর। সূত্রের খবর, ‘যুবরাজ’ পোস্টার ঘিরে বিতর্কের বিষয়টি অভিষেককে অবগত করা হয়। তার পরেই তিনি নির্দেশ দেন বিবেককে।

আরও পড়ুন: কলকাতা বইমেলায় থাকছে না বাংলাদেশ

তৃণমূল সূত্রে খবর, গোটা ঘটনায় অভিষেক ‘ক্ষুব্ধ’।
ঘটনাচক্রে, সিমলা স্ট্রিটে যে এলাকায় স্বামীজির বাড়ি, সেটি শ্যামপুকুর বিধানসভার অন্তর্গত। যেখানকার বিধায়ক রাজ্যের মন্ত্রী শশী পাঁজা। এলাকা টপকে কেন বিবেক সেখানে হোর্ডিং টাঙাতে গেলেন, তা নিয়েও প্রশ্ন উঠতে শুরু হয়েছে। এমনিতেই বিবেকের কার্যকলাপ নিয়ে দলের অন্দরে নানাবিধ আলোচনা রয়েছে।